SKRIFTLIG FORESPØRGSEL P-1391/00

af Rodi Kratsa-Tsagaropoulou (PPE-DE) til Rådet

(3. maj 2000)

Om: Indvandringspolitik

Den ulovlige indvandring i Europa er i stigende grad ved at udvikle sig til en form for slavehandel, som undergraver menneskeværdigheden og ofte koster menneskeliv.

Har EU et ansvar på dette område? Bør Den Europæiske Union, der modtager disse indvandrere, ikke udvikle en fælles indvandringspolitik, som fastlægger klare og gensidigt accepterede forbindelser med indvandrernes oprindelseslande, som ikke alene kan bekæmpe ulovlighederne og menneskehandelen, men også den illegale beskæftigelse i EU? Vil ansøgerlandene deltage i proceduren med at udforme og gennemføre disse politikker?

Svar

(29. september 2000)

Rådet deler fuldt ud det synspunkt, som det ærede parlamentsmedlem giver udtryk for med hensyn til den ulovlige indvandring og konsekvenserne heraf.

I december 1998 nedsatte Rådet Gruppen på Højt Plan vedrørende Asyl og Migration med henblik på at udvikle en integreret strategi på tværs af søjlerne for at kunne undersøge de grundlæggende årsager til migration og flugt. Gruppen på højt plan fik til opgave at udarbejde handlingsplaner for visse oprindelseslande for asylansøgere og/eller ulovlige indvandrere. Rådet vedtog handlingsplaner for fem lande (Afghanistan og området deromkring, Irak, Marokko, Somalia og Sri Lanka) i oktober 1999 og statslederne gav deres tilslutning til disse planer på Det Europæiske Råds møde i Tammerfors.

Gennemførelsen af disse handlingsplaner overvejes i øjeblikket i gruppen på højt plan, som skal udarbejde en rapport om gennemførelsen til Det Europæiske Råd i december 2000. Det er klart, at handlingsplanerne ikke kan påtvinges de pågældende lande, men må gennemføres i tæt samarbejde med myndighederne i disse lande. Det Europæiske Råd i Tammerfors erkendte klart behovet for en samlet strategi for migration. Ifølge punkt 11 i konklusionerne fra dette møde bør denne strategi tage fat på de politiske spørgsmål samt spørgsmålene vedrørende menneskerettigheder og udvikling i hjem- og transitlandene og hjem- og transitregionerne. Dette kræver bekæmpelse af fattigdom, forbedring af levevilkår og beskæftigelsesmuligheder, forebyggelse af konflikter og konsolidering af demokratiske stater samt sikring af respekt for menneskerettighederne, navnlig mindretals, kvinders og børns rettigheder. Med henblik herpå opfordres både EU og medlemsstaterne til inden for rammerne af deres respektive traktatfæstede kompetence at bidrage til at skabe større sammenhæng mellem EU's interne og eksterne politikker. Partnerskab med de berørte tredjelande vil også få afgørende betydning for, at en sådan politik kan gennemføres tilfredsstillende med henblik på at fremme fælles udvikling.

Bekæmpelse af ulovligheder og menneskehandel og ulovlig beskæftigelse er spørgsmål, som har en meget fremtrædende plads i drøftelserne ikke kun i EU-regi i CIREFI, som for øvrigt mødes en gang pr. halvår med repræsentanter for de lande, der ansøger om optagelse i EU, men også i en bredere sammenhæng. Desuden må man fremhæve den rolle, Europol spiller med hensyn til bekæmpelse af organiseret ulovlig indvandring. Fællesskabet og medlemsstaterne deltager i øjeblikket aktivt i forhandlinger i FN-regi om udarbejdelse af en international konvention om bekæmpelse af grænseoverskridende organiseret kriminalitet. Konventionsudkastet indeholder bl.a. to protokoller om foranstaltninger, som tager sigte på at bekæmpe smugling af indvandrere til lands, ad luftvejen og ad søvejen og på at forebygge, undertrykke og straffe menneskehandel, især handel med kvinder og børn. Konventionen forventes at være færdigbehandlet og undertegnet i slutningen af 2000.